《送杨缜供备还京》
宋代·郭祥正

伯玉弘农后，轩轩真丈夫。首虽峨武弁，满腹藏诗书。

三年监郡兵，一日云解符。考之闾井言，公廉卒如初。

未尝害一物，纵舍乃有馀。我方卧空屋，袒跣与世疏。

感君数相过，晨坐定及晡。新诗并美酒，问遗无时无。

老境重可惜，远别复何如。羡君五福全，客官奚拘拘。

子孙俱禄仕，京城富园闾。精神趁强健，优游早悬车。

祝君可以归，为君吟归欤。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。